Memorandum op Puk-kampus oorhandigOptog deur EFFSC en Sascoc om memorandum te oorhandig op Potchefstroom-kampus van die NWU (7 September 2018) Foto: Kristien Kruger, Wapad-studentekoerant) Die EFF se studentevereniging (EFFSC) en SA Student Congress (Sasco) het Vrydag ŉ memorandum van eise, gerig aan die visekansellier van die Noordwes-Universiteit Dan Kgwadi en die raad van die NWU, op die Potchefstroom-kampus van die universiteit oorhandig. Prof. Fika Janse van Rensburg, adjunk-visekanselier op die kampus, het in ŉ videoboodskap bevestig daar was geen voorvalle van geweld tydens die optog op die kampus nie. “Die organiseerders het egter nie gebly by al die fasette van die ooreenkoms nie, en die bestuur sal dit deeglik ondersoek en daar sal gevolge wees,” het hy gesê. “Die memorandum is oorhandig en die bestuur sal die sake ernstig oorweeg. In sy terugvoer sal die bestuur dit egter duidelik stel dat hy nie abdikeer nie en dat hy hom nie laat voorskryf oor wat en hoe dit moet gebeur nie,” het Janse van Rensburg bygevoeg. “Hy sal alle sake oorweeg, uiteindelik ŉ besluit neem en die saak dan verder onder toesig van ons raad bestuur.” Volgens die memorandum eis die organisasies onder andere dat Engels die primêre taal van onderrig sal word op die kampus en dat die name van alle geboue wat na “wit koloniale figure” vernoem is (onder andere Ferdinand Postma, Frans du Toit, FW de Klerk, Totius) verander moet word en na swart progressiewe figure vernoem moet word. Janse van Rensburg het gesê hy wil alle studente, ouers en alumni gerusstel dat die universiteit steeds op ŉ goeie plek is. “Die bestuur ken sy verantwoordelikheid, het die vermoë om te dissiplineer en die wil om daardie dissipline te handhaaf.” Die EFFSC en Sasco verwag ŉ antwoord teen 18 September van die bestuur van die universiteit oor hul verskeie eise: